VALERIU CERCEL

VALERIU CERCEL

Născut la 4 mai 1950, în Bucureşti. Stabilit în S.U.A. din anul 1979. Absolvent al Institutului “Hicok Technical Institute” din Cleveland, Ohio, 1983, specializat în interior design și architectural & structural design.

Stabilit în Canada din anul 1989, în oraşul Hamilton, Ontario.

Debut: colaborări la ziarele de limbă română din S.U.A. şi Canada, „Cuvântul românesc”, „Libertatea”, „Mioriţa”, „America” şi „Micro magazin” din anul 1982, cu satire şi poezii umoristice.

Volume de autor: volumul de satire „Durere românească”, 2006, volumul „Satire şi…nu preaˮ, 2008. Cuprins în 18 volume colective de poezie între 2006-2015.

Colaborări: „Faptul divers”, „Agenda românească” şi „Mesagerul” – din Canada, „Curentul internaţionalˮ din Detroit, U.S.A., revista „Booklookˮ din Iaşi şi „Rapsodiaˮ din Sibiu.

UNOR INTELECTUALI FOARTE MODEŞTI

După şcoli, o facultate,

Plus cei şapte ani de-acasă,

Unii nu vor să arate

Nici măcar un pic de clasă!

CEL MAI MARE PLAGIAT

Cel mai mare plagiat,

Care a-ntrecut măsura,

A fost când s-a copiat,

Inclusiv şi semnătura!

IDEEA LA ROMÂNI

O idee, de-o privim,

Nu se-arată a fi rea,

Până ce-l descoperim…

Pe-ăla de-a venit cu ea.

CRIZA ŞI MINIJUPA

Când sunt crize monetare,

Este, cu desăvârşire,

Pentru acţiuni bancare,

Cea mai mare-acoperire!

CONCLUZIE GRAMATICALĂ

Fără nicio tevatură

Eu v-o spun cu mult respect:

Când zici că românii “fură”

E şi simplu, şi perfect!

VORBĂ VECHE PERIMATĂ

Zice-o vorbă foarte veche

Că “e prost fără pereche”

De pe vremea când erau

Proşti ce nu se însurau.

CRIZĂ POLITICĂ (DEFINIŢIE)

Nu e haos, anarhie,

Doar un pic de debandadă,

Precum hoţii la mânie

Când se-ncaieră pe pradă.

SECRETUL CĂSNICIEI IDEALE

Cea mai bună căsnicie

Tre’ să fie balansată:

El, s-asculte de soţie,

Ea, să fie ascultată!

INSULTĂ BAHICĂ

Uite-aşa-s românii-n sfere

Când se-mbată şi-ajung criţă,

Chiar de beau rachiu sau bere,

Toţi se dau c-ar fi de viţă!

SEXUL LA ROMÂNI

Din statisticile care

Sunt făcute de bărbaţi,

Nu găseşti o fată mare

Nici sub poale de Carpaţi!

PRIETENUL (DEFINIŢIE)

Este persoana-aceea care,

După tradiţii româneşti,

Când ai necazuri, supărare,

E prima ce…o bănuieşti!

PROSTIA (DEFINIŢIE)

Este boala ce nu doare

Chiar dacă produce greaţă

Şi de care omul moare

De mai multe ori în viaţă.

MÂNDRIE ROMÂNEASCĂ

Io v-o spun a doua oară

Să mă înţelegeţi toţi:

Ţara care n-are hoţi,

E cea mai săracă ţară!

CONSTATARE DUPǍ ANI DE CǍSNICIE

Cu toate cǎ îl cunoştea

Pe al ei soţ ca pe-un cal breaz,

Azi-noapte-a constatat cǎ bea,

Când a venit acasǎ treaz!

LONGEVITATE

Istoria cu-al ei tumult,

A demonstrat un fapt real:

Femeile trăiesc mai mult,

Iar văduvele…-n special!

DIETĂ POLITICĂ

V-o repet, şi nu sunt primul,

Fi’ndcă nu aţi fost pe fază :

Când dieta nu lucrează,

Trebuie schimbat regimul.

PARADOX ROMÂNESC

Nu ştiu dacă mai găsim,

Cu-o “dietă” românească,

Vr’un popor ce vrea “regim”

Care să îl mai slăbească (!?)

OPTIMISM ROMÂNESC

Se plângeau de sărăcie

Câţiva inşi, la o răchie,

Şi ciocnind, cum se cuvine,

Îşi urau “s-o ducă bine!”

Contents